18
Wakonyo Umego Ku Nyimego Mwa Nenedi Saa ma Peko Wok i Wigi?
Ka peko wok i wi umego ku nyimego mwa ma Jumulembe pa Yehova, ndhundhu wamaku yub mi konyogi. Eno nyutho nia wamaru andhandha umego ku nyimego mwa. (Yohana 13:34, 35; 1 Yohana 3:17, 18) Wakonyogi nenedi?
Wamio sente. Kinde ma ndru ma dit ugam upodho i ng’om Yudea, Jukristo mi rundi ma kwong’a mi Antiokia gigam gioro sente pi nikonyo umego migi mi tipo. (Tic mi Jukwenda 11:27-30) Wan bende, ka wawinjo nia umego mwa i ng’om moko ubenwang’u peko, waoro igi giramia nikadhu kud i cokri mwa kara ukonygi i yeny migi mi kum.
Wamiira giwa pi nicidho konyogi. Judong cokri ma ginwang’iri i kakare ma peko eno uwok i ie gitimo kero ni ng’eyo kakare ma ng’atuman mi cokri migi nwang’ere i ie kara ging’ei nia nyongo gin ceke ginwang’iri man ke gitie maber. Guriri mi mio kony copo telo wi tic mi cam, pii maleng, bongu, kabedo man yath. Jumulembe mapol m’utie ku bodho ma yeny ne tie, gimiiri gigi niculo sente migi pi nicidho konyo tic mi poko piny kunoke mi yiko udi mir umego ku mi Ker m’unyothre. Calu wakwo i acel i dilo pa Yehova, wanwang’u piopio piny ma yeny ne tie man dhanu ma copo mio kony ne. Kadok wabed wakonyo “dhanu ma tie juruot mwa mi yioyic” de, kan ecopre, wakonyo bende dhanu m’utie ngo Jumulembe.
Wajukogi ni kadhu kud i Biblia. Dhanu ma peko uwok i wigi gitie ku yeny mi jukojuk. Saa ma kumeno, waketho genogen mwa i bang’ Yehova, ma etie, “Mungu mi jukojuk ceke.” (2 Jukorinto 1:3, 4) Kud anyong’a, warweyo lembang’ola pa Mungu ma nwang’ere i Biblia ni dhanu ceke ma cwinygi tur. Wayero igi nia ceng’ni eni, Ker pa Mungu bibino daru peko ceke ma nyayu litho ku can i kumwa.
Ang’o ma ketho Jumulembe pa Yehova ginwang’u piopio kony pi nikonyo ju ma peko uwok i wigi?
Wacopo juko dhanu ma peko wok i wigi nenedi?
unk luo_Latn luo_Latn luo_Latn luo_Latn luo_Latn luo_Latn luo_Latn